相和歌辭 采蓮歸
作者：王勃
朝代：唐

paragraphs: 采蓮歸，綠水芙蓉衣，秋風起浪鳧雁飛。
桂棹蘭橈下長浦，羅裙玉腕搖輕櫓。
葉嶼花潭極望平，江謳越吹相思苦。
相思苦，佳期不可駐。
塞外征夫猶未還，江南采蓮今已暮。
今已暮，摘蓮花，今渠那必盡倡家。
官道城南把桑葉，何如江上采蓮花？
蓮花復蓮花，花葉何重疊。
葉翠本羞眉，花紅彊如頰。
佳人不茲期，悵望別離時。
牽花憐共蒂，折藕愛連絲。
故情何處所？新物徒華滋。
不惜南津交佩解，還羞北海雁書遲。
采蓮歌有節，采蓮夜未歇。
正逢浩蕩江上風，又值徘徊江上月。
蓮浦夜相逢，吳姬越女何丰茸。
共問寒江千里外，征客關山更幾重。